O B R A Z L O Ž E N J E

1. PRAVNI OKVIR ZA USPOSTAVU SUSTAVA RIZNICE GRADA OMIŠA

Sustav računa za izvršavanje državnog i proračuna jedinice lokalne i područne (regionalne) samouprave uređen je **Zakonom o proračunu (NN RH 144/21).**

Člankom 50. propisano je da proračuni jedinica lokalne i područne (regionalne) samouprave imaju jedinstveni žiro račun koji se otvara i vodi u kreditnoj instituciji, a na kojem se ostvaruju svi priljevi i izvršavaju svi odljevi proračuna i proračunskih korisnika jedinice lokalne i područne (regionalne)

U 2023. godini donesen je **Pravilnik o načinu i uvjetima otvaranja računa za provedbu specifičnih transakcija proračuna i proračunskih korisnika (NN RH 123/23),** u kojem se pobliže definiraju specifične transakcije proračuna.

Iz članka 2. Pravilnika koji navodi se da je jedinstveni račun proračuna jedine lokalne i područne (regionalne) samouprave transakcijski račun na kojem se ostvaruju svi priljevi i vrše svi odljevi proračuna i proračunskih korisnika – proizlazi obveza prelaska svih uplata proračuna i proračunski korisnika na jedinstveni račun riznice.

Krajnji tolerirani rok za prelazak na puni sustav riznice, poslovanje preko jedinstvenog računa riznice i gašenje žiro računa proračunskih korisnika je 31. 12. 2025. godine.

1. OPIS POSTOJEĆEG STANJA

Postojeći model lokalne riznice u Gradu Omišu temelji se na Zakonu o proračunu (NN RH 87/08, 136/12 i 15/15) koji se primjenjivao do 2022. godine.

Članak 52. Zakona propisivao je da vlastiti prihodi jesu prihodi koje proračunski korisnici ostvaruju od obavljanja poslova na tržištu i u tržišnim uvjetima te se uplaćuju u proračun.  
U zadnjem stavku članka 52. dozvoljavalo se da Gradsko vijeće odlukom o izvršavanju proračuna, određuje izuzeće od obveze uplate vlastitih i ostalih prihoda u proračun, odredba koju je Grad Omiš sve do sada koristio.

Ministarstvo financija RH je Uputama za izradu proračuna jedinica lokalne i područne (regionalne) samouprave za razdoblje 2016. – 2018. utvrdilo obvezu uključivanja vlastitih i namjenskih prihoda i primitaka svih proračunskih korisnika u proračun JLS . Sukladno navedenom, Grad Omiš je za plansko razdoblje 2016.-2018. godine prvi put usvojio konsolidirani plan proračuna.

Temeljem gore navedenog, u praksi su se primjenjivala tri modela lokalne riznice.

**Model 1:** proračunski korisnici imaju svoje račune i naplaćuju vlastite prihode preko svojih računa. Preko računa riznice se podmiruju samo proračunski rashodi.

**Model 2:** proračunski korisnici imaju svoje račune, a uplaćuju prihode u gradski proračun. Temeljem zahtjeva, Proračun doznačuje vlastita sredstva Korisniku.

**Model 3:** Proračunski korisnici nemaju svoje račune. Sve uplate i plaćanja idu preko jedinstvenog računa riznice (članak 52. Zakona o proračunu NN RH 87/08 i 136/12).

U Gradu Omišu trenutno se primjenjuje prvi model lokalne riznice.

Proračunski korisnici Grada Omiša su ustanove Centar za kulturu Omiš, Gradski muzej Omiš, Festival dalmatinskih klapa Omiš, Gradska knjižnica Omiš i Dječji vrtić Omiš.

1. FINANCIJSKO – RAČUNOVODSTVENO POSLOVANJE PRORAČUNSKE RIZNICE

U sustavu koji funkcionira kao riznica, svi se prihodi i primici (uključujući i namjenske i vlastite prihode proračunskih korisnika) uplaćuju na jedinstveni račun (račun proračuna) dok se rashodi i izdaci izvršavaju temeljem zahtjeva proračunskog korisnika pri čemu sva plaćanja idu direktno dobavljačima, jer se računi korisnika zatvaraju.

Važno je naglasiti da uvođenje jedinstvenog računa riznice za korisnika ne znači gubitak autonomije u korištenju sredstava, već se sustav upravljanja financijama (novčanim tokovima) konsolidira.

Cilj koji se želi postići sustavom riznice je racionalizacija u upravljanju javnim novcem. Istovremeno pravo na raspolaganje proračunskim sredstvima (trošenje po pozicijama plana proračunskog korisnika) koja su potvrđena izglasavanjem proračuna od strane predstavničkog tijela se ne mijenja – ostaje autonomno pravo svakog proračunskog korisnika.

U sustavu Riznice koristi se jedinstvena softverska aplikacija jedinstvena za proračun i proračunske korisnike

Lokalna riznica predstavlja sustavan organizacijski ustroj za upravljanje financijama. Jedinstven informacijski sustav koristan je u uspostavi jedinstvenog proračunskog računovodstva lokalne riznice i jednoobraznog sustava izvještavanja na razini nadležnog proračuna i proračunskih korisnika te uspostave financijske discipline.

Aplikacijski sustav riznice osigurava da se integracijom računovodstvenih, proračunskih i općenito poslovnih procesa jedna informacija unosi samo jednom u informatički sustav, a poslije je svi sudionici procesa čitaju, obrađuju i dalje prosljeđuju u skladu sa povjerenim poslovima i ovlastima.

Formiranjem proračunske riznice, međusobna komunikacija unutar riznice, u smislu odredbi Uredbe o uredskom poslovanju (NN RH 75/21), smatra se komunikacijom javno pravnog tijela, stoga je obvezna e komunikacija prilikom izvršavanja poslova između proračuna i proračunskih korisnika.